דני לוי

דניאל (דני) לוי (נולד ב-4 בינואר 1964) הוא קצין משטרה בדרגת רב-ניצב המכהן כמפקח הכללי ה-20 של משטרת ישראל.

ביוגרפיה
ממוזער|250 פיקסלים|רנ"צ דניאל לוי בביקור רשמי בימ"מ - היחידה הלאומית ללוחמה בטרור, 11 בדצמבר 2024.
את שירותו בצה"ל עשה לוי בחיל התותחנים. התגייס למשטרה ב-1985. שימש קצין סיור, מודיעין ובילוש בתחנות יפו ובת-ים במחוז תל אביב.

ב-2005 מונה למפקד תחנת שכונות במחוז תל אביב, ב-2007 מונה לקצין אגף מבצעים של מרחב יפתח. ב-2009 מונה למפקד תחנת לב תל אביב. בתפקידו זה היה אחראי לטיפול בהפגנות בימי המחאה החברתית בישראל בשנת 2011. ב-2013 מונה לקצין אגף מבצעים במחוז תל אביב. ב-2016 מונה למפקד מרחב יפתח. ב-2017 מונה למפקד מרחב ירקון.

בזמן שירותו כמפקד מרחב ירקון פיקד על אירוע, שבמהלכו נעצר הצלם ערן ורד ללא עילה ובאלימות לא-מידתית. ורד תבע את המשטרה וזכה לפיצוי של עשרות אלפי שקלים תוך שבית המשפט קובע כי במעצר הופעל כוח בלתי סביר, וכי היה זה מעצר סלקטיבי ואישי המבוסס על היכרות קודמת, ולא על בסיס התנהגותו של ורד.

ב-2021 מונה לסגן מפקד מחוז ירושלים בדרגת תת-ניצב. ביולי 2023 הועלה לדרגת ניצב ובאוגוסט נכנס לתפקיד מפקד מחוז חוף. לאחר כניסתו לתפקיד עלה מספר מקרי הרצח במחוז בכ-77%. כמו כן, מחוז חוף דורג אחרון מבין אגפי ומחוזות המשטרה במדד "האקלים הארגוני" של המשטרה.

ביולי 2024 הודיע השר לביטחון לאומי איתמר בן גביר כי בחר בלוי להיות המועמד לתפקיד מפכ"ל משטרת ישראל. באוגוסט 2024 אישרה הוועדה למינוי בכירים בראשות אשר גרוניס את מינויו של לוי לתפקיד מפכ"ל משטרת ישראל. בהמשך החודש אישרה הממשלה את מינויו, והוא הועלה לדרגת רב-ניצב.

באוקטובר 2024 החליט להעביר את היועץ המשפטי למשטרה, תת-ניצב אלעזר כהנא לתפקיד ראש חטיבת התביעות. היועצת המשפטית לממשלה, גלי בהרב-מיארה ראתה בצעד זה הדחה, והורתה להקפיא את המינוי. בתגובה ענה לוי שאינו מקבל את עמדתה של בהרב-מיארה, אך כעבור כשבועיים הודיע שכהנא יישאר בתפקידו כיועץ המשפטי למשטרה.

באפריל 2025 הבהיר לוי בנוכחות בן גביר כי המשטרה תציית לפסיקת בג"ץ ותאבק למען הדמוקרטיה. שבועיים לאחר מכן הנחה את השוטרים כי אין לדבר ישירות עם בן גביר מבלי לעדכנו וכי מי שיעשה זאת יודח מהמשטרה.

במטרה להתמודד עם הפשיעה הגואה בחברה הערבית, החליט על תוכנית להתמודדות עם הפשיעה בחברה הערבית, והעמיד בראשה את תת-ניצב יואב תלם. התוכנית כוללת הקמת יחידה ארצית ייעודית למטרה זו, דמוית להב 433 בשם "חאמי אל-קאנון" והקמת תחנות משטרה ב-32 יישובים ערביים שבהם לא הייתה נוכחות משטרתית קבועה. בפברואר 2025 הודיע לוי על העברה זמנית של לשכתו לצפון כדי לעמוד מקרוב אחר הלחימה בפשיעה באזור.

בתחקיר של כאן 11 מדצמבר 2024 העידו שוטרים כי דני לוי הורה לפקודיו להזין במערכות המשטרה נתוני פשיעה נמוכים מהמספר האמיתי, כדי ליצור ירידה לכאורה באחוזי הפשיעה. מאותם מניעים ביקש גם לסווג פשעים באופן שגוי במכוון – למשל "פריצה לרכב" במקום "נזק לרכב". בתחקיר של עובדה באותו החודש נחשף כי התבקש לפעול לטובתה של משפחת נתניהו לדיכוי הפגנות באמצעות חני בלוויס, ראש הלשכה של נתניהו, שאיתה היה לו קשר חברי ארוך שנים.

בתחילת מלחמת חרבות ברזל העלו בצה"ל את שכר החיילים על ידי עדכון רמת הפעילות של החיילים. המשטרה פנתה למשרד האוצר בדרישה להעלות באופן דומה את רמת הפעילות של השוטרים, אך סורבה. בדצמבר 2024 הצהיר לוי על מתן תוספת לשכר השוטרים בעלות כוללת של כ-240 מיליון ש"ח, על ידי עדכון רמת פעילות, בדומה לעדכון שנעשה בצה"ל, תוך פירוש החלטת הממשלה משנת 1979 לפיה ניתן להצמיד את שכר השוטרים לשכר החיילים. משרד האוצר הגיב שמדובר במחטף בלתי חוקי שנעשה בהסתר וחסם את מתן התוספת.

חיים אישיים
נשוי לרחל ואב לשלושה. מתגורר בזכרון יעקב.

קישורים חיצוניים

הערות שוליים

קטגוריה:מפכ"לי משטרת ישראל
קטגוריה:ניצבי משטרת ישראל
קטגוריה:מפקדי מחוז חוף במשטרת ישראל
קטגוריה:זכרון יעקב: אישים
קטגוריה:ישראלים שנולדו ב-1964